Un nou record naţional în proba de 200 m mixt, la categoriile de vârstă de 17 şi 18 ani, a fost stabilit, miercuri, de înotătorul român Robert Badea la Campionatele Mondiale de nataţie de la Doha.
Badea a fost aproape de a prinde semifinalele (primii 16), fiind cronometrat cu al 18-lea timp din serii, 2 min 01 sec 78/100, la 26/100 de ultimul calificat în semifinale, scrie Agerpres.
Vechiul record naţional la categoriile de vârstă amintite îi aparţinea lui David Popovici, din 18 aprilie 2021, cu timpul de 2 min 02 sec 17/100, transmite CSA Steaua pe Facebook.
La 100 m liber, Patrick Dinu a fost înregistrat cu al 33-lea timp, 49 sec 53/100, ultimul înotător care a prins semifinalele având 48 sec 93/100.
La Campionatele Mondiale de nataţie de la Doha (2-18 februarie), România participă cu opt sportivi, cinci înotători şi trei săritori în apă.